CELEX: 32012R0946
Language: ro
Date: 2012-07-12 00:00:00
Title: Regulamentul delegat (UE) nr. 946/2012 al Comisiei din 12 iulie 2012 de completare a Regulamentului (CE) nr. 1060/2009 al Parlamentului European și al Consiliului în ceea ce privește normele procedurale referitoare la amenzile impuse agențiilor de rating de credit de către Autoritatea europeană pentru valori mobiliare și piețe, inclusiv normele referitoare la dreptul la apărare și dispozițiile temporale  Text cu relevanță pentru SEE

16.10.2012   
            
            
               RO
            
            
               Jurnalul Oficial al Uniunii Europene
            
            
               L 282/23
            
         REGULAMENTUL DELEGAT (UE) NR. 946/2012 AL COMISIEI
   din 12 iulie 2012
   de completare a Regulamentului (CE) nr. 1060/2009 al Parlamentului European și al Consiliului în ceea ce privește normele procedurale referitoare la amenzile impuse agențiilor de rating de credit de către Autoritatea europeană pentru valori mobiliare și piețe, inclusiv normele referitoare la dreptul la apărare și dispozițiile temporale
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 1060/2009 al Parlamentului European și al Consiliului din 16 septembrie 2009 privind agențiile de rating de credit (1), modificat de Regulamentul (UE) nr. 513/2011 (2), în special articolul 23e alineatul (7),
   întrucât:
   
               (1)
            
            
               Comisiei i s-a acordat competența de adoptare a normelor procedurale privind exercitarea de către Autoritatea europeană pentru valori mobiliare și piețe (AEVMP) a competenței de a impune amenzi sau penalități cu titlu cominatoriu agențiilor de rating de credit și persoanelor implicate în activități de rating. Aceste norme trebuie adoptate printr-un act delegat și trebuie să includă dispoziții privind dreptul la apărare, dispoziții temporale, dispoziții privind încasarea amenzilor sau a penalităților cu titlu cominatoriu, precum și dispoziții detaliate privind termenele de prescripție pentru impunerea sau executarea amenzilor și a penalităților cu titlu cominatoriu.
            
         
               (2)
            
            
               Prezentul act delegat precizează normele procedurale care trebuie respectate de AEVMP la impunerea de amenzi și de penalități cu titlu cominatoriu ca parte a competenței sale de supraveghere directă a agențiilor de rating de credit. Este important ca aceste norme procedurale care trebuie respectate de către o agenție de reglementare a UE să se aplice direct și să nu necesite alte măsuri de implementare în legislația națională. Prin urmare, este oportună adoptarea de către Comisie a acestor norme prin intermediul unui regulament al UE. În plus, obiectivul existenței unor norme uniforme privind dreptul la apărare al agențiilor de rating de credit nu poate fi atins decât prin intermediul unui regulament.
            
         
               (3)
            
            
               Dreptul de a fi ascultat este recunoscut la articolul 41 alineatul (2) litera (a) din Carta drepturilor fundamentale. În vederea respectării dreptului la apărare al agențiilor de rating de credit și al altor persoane care fac obiectul acțiunilor AEVMP și pentru a garanta luarea în considerare de către aceasta a tuturor faptelor la adoptarea deciziilor de executare, AEVMP trebuie să le dea agențiilor de rating de credit sau oricăror altor persoane în cauză ocazia de a fi ascultate. Dreptul de a fi ascultat trebuie respectat acordând persoanelor în cauză dreptul de a trimite observații în scris ca reacție la rapoartele de constatare emise de anchetatorul și de consiliul de supraveghere al AEVMP.
            
         
               (4)
            
            
               În urma observațiilor transmise în scris de agențiile de rating de credit anchetatorului, consiliul de supraveghere va primi un dosar complet, care include respectivele observații.
            
         
               (5)
            
            
               Cu toate acestea, se poate întâmpla ca anumite elemente ale observațiilor scrise transmise de agenția de rating de credit anchetatorului sau, după caz, consiliului de supraveghere să nu fie suficient de clare sau de detaliate, caz în care agenția de rating de credit trebuie să prezinte explicații suplimentare. Dacă anchetatorul sau, după caz, consiliul de supraveghere consideră necesar acest lucru, AEVMP poate convoca o audiere orală a agenției de rating de credit pentru clarificarea elementelor respective.
            
         
               (6)
            
            
               Dreptul oricărei persoane de acces la propriul dosar, cu respectarea intereselor legitime legate de confidențialitate și de secretul profesional și comercial, este recunoscut la articolul 41 alineatul (2) litera (b) din Carta drepturilor fundamentale a Uniunii Europene. Articolul 23e alineatul (4), articolul 25 alineatul (2) și articolul 36c alineatul (2) din Regulamentul (CE) nr. 1060/2009 stabilesc că, în vederea garantării dreptului la apărare al persoanelor care fac obiectul procedurilor, acestea au drept de acces la dosarul AEVMP, sub rezerva interesului legitim al altor persoane de a-și proteja secretele comerciale și datele personale. Dreptul de acces la dosar nu trebuie să se extindă la informații confidențiale.
            
         
               (7)
            
            
               Regulamentul (CE) nr. 1/2003 al Consiliului (3) stabilește norme detaliate în ceea ce privește termenele de prescripție pentru cazurile în care Comisia trebuie să amendeze o întreprindere în temeiul articolului 101 sau 102 din Tratatul privind funcționarea Uniunii Europene. Legislația în vigoare în statele membre prevede, de asemenea, norme privind termenele de prescripție, fie în mod specific în domeniul valorilor mobiliare, fie la nivel general, în dreptul administrativ general al fiecărui stat. Normele naționale în cauză și legislația Uniunii au caracteristici comune, care sunt în principal reflectate de articolele 6 și 7 din prezentul regulament.
            
         
               (8)
            
            
               Regulamentul (CE) nr. 1060/2009 și prezentul regulament se referă la termene și date, de exemplu în cazul procesului de înregistrare a agențiilor de rating de credit sau la stabilirea termenelor de prescripție pentru impunerea sau executarea penalităților. Pentru a permite calcularea corectă a acestor perioade, este oportună aplicarea normelor care există deja în legislația Uniunii, și anume Regulamentul (CEE, Euratom) nr. 1182/71 al Consiliului din 3 iunie 1971 privind stabilirea regulilor care se aplică termenelor, datelor și expirării termenelor (4) în cazul actelor Consiliului și ale Comisiei.
            
         
               (9)
            
            
               Articolul 36d din Regulamentul (CE) nr. 1060/2009 prevede că penalitățile impuse de AEVMP în temeiul articolelor 36a și 36b din regulamentul în cauză sunt executorii, iar executarea este reglementată de normele de procedură civilă în vigoare în statul pe teritoriul căruia aceasta are loc. Sumele aferente se alocă bugetului general al UE.
            
         
               (10)
            
            
               În interesul exercitării imediate a unei activități eficace de supraveghere și de executare, prezentul regulament trebuie să intre în vigoare în a treia zi de la data publicării,
            
         ADOPTĂ PREZENTUL REGULAMENT:
   Articolul 1
   Obiect
   Prezentul regulament stabilește normele procedurale privind amenzile și penalitățile cu titlu cominatoriu impuse de Autoritatea europeană pentru valori mobiliare și piețe (AEVMP) agențiilor de rating de credit sau altor persoane supuse procedurilor de executare ale AEVMP, inclusiv normele privind dreptul la apărare și termenele de prescripție.
   Articolul 2
   Dreptul de a fi ascultat de anchetator
   (1)   După finalizarea anchetei și înainte de transmiterea dosarului către consiliul de supraveghere al AEVMP în temeiul articolului 3 alineatul (1), anchetatorul comunică în scris constatările sale persoanei care face obiectul anchetei și îi oferă acesteia ocazia de a formula observații scrise în temeiul alineatului (3). Raportul de constatare descrie faptele susceptibile de a constitui una sau mai multe dintre încălcările enumerate în anexa III la Regulamentul (CE) nr. 1060/2009, inclusiv orice circumstanțe agravante sau atenuante ale respectivelor încălcări.
   (2)   Raportul de constatare stabilește un termen-limită rezonabil în care persoana care face obiectul anchetei poate formula observații scrise. Anchetatorul nu este obligat să țină seama de observațiile scrise primite după expirarea termenului-limită respectiv.
   (3)   Persoana care face obiectul anchetei poate include în observațiile sale scrise toate faptele de care are cunoștință și care sunt pertinente pentru apărarea sa. Aceasta anexează orice document pertinent ca probă a faptelor expuse. Persoana în cauză poate propune ca anchetatorul să audieze alte persoane care pot corobora faptele expuse în observațiile scrise ale acesteia.
   (4)   Anchetatorul poate, de asemenea, invita o persoană care face obiectul unei anchete și căreia i s-a transmis un raport de constatare să ia parte la o audiere orală. Persoanele care fac obiectul unei anchete pot fi asistate de avocații lor sau de alte persoane calificate acceptate de anchetator. Audierile orale nu sunt publice.
   Articolul 3
   Dreptul de a fi ascultat de consiliul de supraveghere al AEVMP în ceea ce privește amenzile și măsurile de supraveghere
   (1)   Dosarul complet care trebuie transmis de anchetator consiliului de supraveghere al AEVMP trebuie să includă cel puțin următoarele documente:
   
               —
            
            
               o copie a raportului de constatare transmis de anchetator agenției de rating de credit;
            
         
               —
            
            
               o copie a observațiilor scrise transmise de agenția de rating de credit;
            
         
               —
            
            
               procesul-verbal al tuturor audierilor orale.
            
         (2)   În cazul în care consiliul de supraveghere al AEVMP consideră că dosarul transmis de anchetator nu este complet, consiliul va trimite dosarul înapoi la anchetator, însoțit de o cerere motivată de documentație suplimentară.
   (3)   În cazul în care, pe baza unui dosar complet, consiliul de supraveghere al AEVMP consideră că faptele descrise în raportul de constatare nu reflectă nicio încălcare dintre cele enumerate în anexa III la Regulamentul (CE) nr. 1060/2009, acesta decide închiderea cazului și notifică această decizie persoanelor care fac obiectul anchetei.
   (4)   În cazul în care consiliul de supraveghere al AEVMP nu este de acord cu constatările anchetatorului, consiliul va transmite un nou raport de constare persoanelor care fac obiectul anchetei.
   Raportul de constatare stabilește un termen-limită rezonabil în care persoanele care fac obiectul anchetei pot formula observații scrise. Consiliul de supraveghere al AEVMP nu este obligat să țină seama de observațiile scrise primite după expirarea termenului-limită respectiv la luarea unei decizii privind existența sau nu a unei încălcări, măsurile de supraveghere și impunerea unei amenzi în conformitate cu articolele 24 și 36a din Regulamentul (CE) nr. 1060/2009.
   Consiliul de supraveghere al AEVMP poate, de asemenea, invita persoanele care fac obiectul unei anchete și cărora li s-a transmis un raport de constatare să ia parte la o audiere orală. Persoanele care fac obiectul unei anchete pot fi asistate de avocații lor sau de alte persoane calificate acceptate de consiliul de supraveghere al AEVMP. Audierile orale nu sunt publice.
   (5)   În cazul în care consiliul de supraveghere al AEVMP este de acord cu constatările anchetatorului, consiliul informează în consecință persoana care face obiectul anchetei. În comunicarea respectivă, acesta stabilește un termen rezonabil în care persoana care face obiectul anchetei poate să formuleze observații scrise. Consiliul de supraveghere al AEVMP nu este obligat să țină seama de observațiile scrise primite după expirarea termenului limită respectiv la luarea unei decizii privind existența sau nu a unei încălcări, măsurile de supraveghere și impunerea unei amenzi în conformitate cu articolele 24 și 36a din Regulamentul (CE) nr. 1060/2009.
   Consiliul de supraveghere al AEVMP poate, de asemenea, invita persoanele care fac obiectul unei anchete și cărora li s-a transmis un raport de constatare să ia parte la o audiere orală. Persoanele care fac obiectul unei anchete pot fi asistate de avocații lor sau de alte persoane calificate acceptate de consiliul de supraveghere al AEVMP. Audierile orale nu sunt publice.
   (6)   În cazul în care consiliul de supraveghere al AEVMP a decis că o persoană care face obiectul unei anchete a comis una sau mai multe dintre încălcările enumerate în anexa III la Regulamentul (CE) nr. 1060/2009 și a adoptat o decizie de impunere a unei amenzi în conformitate cu articolul 36a, consiliul notifică imediat această decizie persoanei care face obiectul anchetei.
   Articolul 4
   Dreptul de a fi ascultat de consiliul de supraveghere al AEVMP în ceea ce privește penalitățile cu titlu cominatoriu
   Înainte de adoptarea unei decizii de impunere a unei penalități cu titlu cominatoriu în conformitate cu articolul 36b alineatul (1) din Regulamentul (CE) nr. 1060/2009, consiliul de supraveghere transmite un raport de constatare persoanei care face obiectul procedurilor, în care se expun motivele impunerii unei penalități cu titlu cominatoriu și cuantumul de plată pentru fiecare zi de neconformare. Raportul de constatare stabilește un termen-limită rezonabil în care persoana în cauză poate formula observații scrise. Consiliul de supraveghere nu este obligat să ia în considerare, la luarea deciziei privind penalitățile cu titlu cominatoriu, observațiile scrise primite după expirarea acestui termen.
   Din momentul în care agenția de rating de credit sau persoana în cauză s-a conformat deciziei menționate la articolul 36b alineatul (1) literele (a)-(d) din Regulamentul (CE) nr. 1060/2009, nu mai este posibilă impunerea unei penalități cu titlu cominatoriu.
   Consiliul de supraveghere al AEVMP poate, de asemenea, să invite persoana care face obiectul procedurilor să participe la o audiere orală. Persoana care face obiectul procedurilor poate fi asistată de avocații săi sau de alte persoane calificate acceptate de consiliul de supraveghere al AEVMP. Audierile orale nu sunt publice.
   Articolul 5
   Accesul la dosar și utilizarea documentelor
   (1)   Dacă se solicită acest lucru, AEVMP va permite accesul la dosar părților cărora li s-a transmis un raport de constatare de către anchetator sau de către consiliul de supraveghere. Accesul se acordă după notificarea oricărui raport de constatare.
   (2)   Documentele din dosar la care s-a obținut acces în temeiul prezentului articol se utilizează numai în scopul desfășurării procedurilor judiciare sau administrative referitoare la aplicarea Regulamentului (CE) nr. 1060/2009.
   Articolul 6
   Termenele de prescripție pentru impunerea de penalități
   (1)   Competența AEVMP de a impune amenzi agențiilor de rating de credit este supusă următoarelor termene de prescripție:
   
               (a)
            
            
               trei ani, în cazul încălcărilor pentru care cuantumul de bază minim al amenzii prevăzut la articolul 36a alineatul (2) din Regulamentul (CE) nr. 1060/2009 este mai mic sau egal cu 50 000 EUR;
            
         
               (b)
            
            
               cinci ani, în cazul tuturor celorlalte încălcări.
            
         (2)   Termenele de prescripție menționate la alineatul (1) încep să curgă în ziua următoare celei în care a fost comisă încălcarea. Cu toate acestea, în cazul încălcărilor continue sau repetate, termenele respective încep să curgă în ziua în care încetează încălcarea.
   (3)   Orice acțiune întreprinsă de AEVMP în scopul anchetei sau al oricărei proceduri referitoare la o încălcare a Regulamentului (CE) nr. 1060/2009 conduce la întreruperea termenului de prescripție pentru impunerea de amenzi. Respectivul termen de prescripție se întrerupe de la data la care acțiunea este notificată agenției de rating de credit sau persoanei care face obiectul anchetei sau procedurilor.
   (4)   Fiecare întrerupere face ca termenul de prescripție să înceapă din nou de la zero. Cu toate acestea, termenul de prescripție expiră cel târziu la data în care o perioadă egală cu dublul termenului de prescripție s-a încheiat fără ca o penalitate financiară să fi fost impusă de Comisie. Această perioadă se prelungește cu perioada în care termenul de prescripție este suspendat în conformitate cu alineatul (5).
   (5)   Termenul de prescripție pentru impunerea de amenzi se suspendă pe perioada în care decizia AEVMP face obiectul unor proceduri pendinte la comisia de apel, în conformitate cu articolul 58 din Regulamentul (UE) nr. 1095/2010 al Parlamentului European și al Consiliului (5), și la Curtea de Justiție a Uniunii Europene, în conformitate cu articolul 36e din Regulamentul (CE) nr. 1060/2009.
   Articolul 7
   Termenele de prescripție pentru executarea penalităților
   (1)   Competența AEVMP de executare a deciziilor adoptate în temeiul articolelor 36a și 36b din Regulamentul (CE) nr. 1060/2009 este supusă unui termen de prescripție de cinci ani.
   (2)   Termenul menționat la alineatul (1) începe să curgă în ziua următoare celei în care decizia a căpătat caracter definitiv.
   (3)   Termenul de prescripție pentru executarea penalităților este întrerupt de:
   
               (a)
            
            
               o notificare transmisă de AEVMP agenției de rating de credit sau altei persoane vizate, privind o decizie prin care se modifică cuantumul inițial al amenzii sau al penalității cu titlu cominatoriu;
            
         
               (b)
            
            
               orice acțiune a AEVMP sau a unei autorități a unui stat membru acționând la solicitarea AEVMP care are drept scop executarea plății sau a termenilor și condițiilor de plată aferente amenzii sau penalității cu titlu cominatoriu.
            
         (4)   Fiecare întrerupere face ca termenul de prescripție să înceapă din nou de la zero.
   (5)   Termenul de prescripție pentru executarea penalităților se suspendă pe perioada în care:
   
               (a)
            
            
               se acordă timp pentru efectuarea plății;
            
         
               (b)
            
            
               se suspendă executarea plății în temeiul unei decizii în curs de adoptare a comisiei de apel a AEVMP, în conformitate cu articolul 58 din Regulamentul (UE) nr. 1095/2010, și a Curții de Justiție a Uniunii Europene, în conformitate cu articolul 36e din Regulamentul (CE) nr. 1060/2009.
            
         Articolul 8
   Încasarea amenzilor și a penalităților cu titlu cominatoriu
   Sumele încasate de AEVMP din amenzile și penalitățile cu titlu cominatoriu se depun într-un cont purtător de dobândă deschis de către contabilul AEVMP până când acestea capătă un caracter definitiv. Între timp, sumele respective nu se înscriu în bugetul AEVMP și nu se înregistrează drept sume bugetare.
   După ce contabilul AEVMP a stabilit că amenzile și/sau penalitățile cu titlu cominatoriu au căpătat un caracter definitiv în urma epuizării tuturor căilor de atac posibile, acesta va transfera Comisiei sumele respective, împreună cu toate dobânzile acumulate. În această situație, sumele respective se înscriu în bugetul UE la categoria venituri generale.
   Contabilul AEVMP transmite funcționarului din DG MARKT responsabil cu autorizarea rapoarte regulate în ceea ce privește sumele amenzilor și penalităților cu titlu cominatoriu impuse, precum și statutul acestora.
   Articolul 9
   Calcularea termenelor, a datelor și a expirării termenelor
   Regulamentul (CEE, Euratom) nr. 1182/71 se aplică termenelor, datelor și expirării termenelor.
   Articolul 10
   Prezentul regulament intră în vigoare în a treia zi de la data publicării în Jurnalul Oficial al Uniunii Europene.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 12 iulie 2012.
      
         
            Pentru Comisie
         
         
            Președintele
         
         José Manuel BARROSO
      
   
   
      (1)  JO L 302, 17.11.2009, p. 1.
   
      (2)  JO L 145, 31.5.2011, p. 30.
   
      (3)  JO L 1, 4.1.2003, p. 1.
   
      (4)  JO L 124, 8.6.1971, p. 1.
   
      (5)  JO L 331, 15.12.2010, p. 84.